钦定古今图书集成/理学汇编/字学典/第105卷 > 吕岩
## 钦定古今图书集成/理学汇编/字学典/第105卷 > 吕岩

按《吕真人本传》：“吕岩字洞宾，河中永乐人。少聪敏，日
记万言，号纯阳子。咸通中，举进士第，游江州庐山，以
著头书剑诗于壁。初见若无字，而墨迹粲然出壁后。
宋徽宗时，自称昌虚中，往来诸琳宫，善草书，作枯藤
游丝势，一举笔数千，络绎不断。人争携楮以请，往往
不与。”

按《吕纯阳集》：“张参政洎早年家居，洞宾谒之，索纸笔，
作八分书诗一章，示他日将佐鼎席之意。”

按《东坡集》：“回先生过湖州东林沈氏饮，醉以石榴皮
书其家东老庵之壁。”

按《竹坡诗话》：大梁景德寺峨嵋院壁闲，有洞宾书数
语，字画飞动，如翔鸾舞凤，非世闲笔也。